मधुबनी : शिक्षा विभाग मिथिला पेँटिँगमे प्रशिक्षण डिप्लोमा कोर्स शुरु करबाक निर्णय लेलक अछि। एहि तरहक व्यावसायिक कोर्सक दायित्व क्षेत्रक सामुदायिक कालेज केँ दर्जा भेटल संस्थान केँ देबाक अछि। विभिन्न क्षेत्रमे दोसर-दोसर पाठ्यक्रमक निर्धारण कएल जा रहल अछि। मधुबनी स्थित आरके कालेज केँ कम्यूनिटी संस्थानक मान्यता देल गेल अछि जतय मिथिला पेँटिँगमे डिप्लोमा कोर्स शुरु कएल जाएत। विभागक निर्देशक अनुसार कोर्सक संबंधमे डीपीर बनयबाक काज पूरा कऽ लेल गेल अछि। आरके कालेजक प्राचार्य डा॰ आरके मंडल बतौलनि जे डिप्लोमा कोर्सक बहुत क्रेज रहत। एतुक्का पेँटिँग्क पहचान अंर्तराष्ट्रीय स्तर पर अछि आ पेँटिँग तऽ नैसर्गिक प्रतिभा मानल जाइत अछि, ऐनामे एहि डिप्लोमा कोर्स सऽ एहिमे बेसी निखार आओत। 